CELEX: 22010D0627
Language: ro
Date: 2010-10-01 00:00:00
Title: 2010/627/UE: Decizia nr. 3/2010 a Comitetului statistic Uniunea Europeană/Elveția din 1 octombrie 2010 de modificare a anexei B la Acordul dintre Comunitatea Europeană și Confederația Elvețiană privind cooperarea în domeniul statistic

21.10.2010   
            
            
               RO
            
            
               Jurnalul Oficial al Uniunii Europene
            
            
               L 277/31
            
         DECIZIA NR. 3/2010 A COMITETULUI STATISTIC UNIUNEA EUROPEANĂ/ELVEȚIA
   din 1 octombrie 2010
   de modificare a anexei B la Acordul dintre Comunitatea Europeană și Confederația Elvețiană privind cooperarea în domeniul statistic
   (2010/627/UE)
   COMITETUL STATISTIC UNIUNEA EUROPEANĂ/ELVEȚIA,
   având în vedere Acordul dintre Comunitatea Europeană și Confederația Elvețiană privind cooperarea în domeniul statistic (1), în special articolul 4 alineatul (4),
   întrucât:
   
               (1)
            
            
               Acordul dintre Comunitatea Europeană și Confederația Elvețiană privind cooperarea în domeniul statistic (denumit în continuare „acordul”) a intrat în vigoare la 1 ianuarie 2007 și conține anexa B privind normele care reglementează contribuția financiară a Elveției.
            
         
               (2)
            
            
               Experiența acumulată de la începutul aplicării acordului a demonstrat nevoia de a simplifica aplicarea financiară a acestuia și de a reduce sarcina administrativă corespunzătoare. Prin urmare, anexa B ar trebui revizuită,
            
         DECIDE:
   Articolul 1
   Anexa B la acord se înlocuiește cu textul care apare în anexa la prezenta decizie.
   Articolul 2
   Prezenta decizie intră în vigoare la data adoptării.
   
      Adoptată la Sofia, 1 octombrie 2010.
      
         
            Pentru Comitetul mixt
         
         
            Șeful Delegației UE
         
         Walter RADERMACHER
         
            Șeful Delegației elvețiene
         
         Jürg MARTI
      
   
   
      (1)  JO L 90, 28.3.2006, p. 2.
   
      ANEXĂ
      
         
            „ANEXA B
            
               NORMELE FINANCIARE CARE REGLEMENTEAZĂ CONTRIBUȚIA ELVEȚIEI MENȚIONATE LA ARTICOLUL 8
            
            1.   Determinarea participării financiare
            
            
                        1.1.
                     
                     
                        Anual, Elveția contribuie financiar la programul statistic al Uniunii Europene.
                     
                  
                        1.2.
                     
                     
                        Această contribuție se bazează pe două elemente:
                        
                                    —
                                 
                                 
                                    Costul total al Eurostat [Cost]
                                 
                              
                                    —
                                 
                                 
                                    Numărul statelor membre ale Uniunii Europene [Nr. membri]
                                 
                              
                  
                        1.3.
                     
                     
                        Contribuția financiară este: [Cost]/[Nr. membri]
                     
                  
                        1.4.
                     
                     
                        Aceste elemente sunt definite după cum urmează:
                        
                                    1.4.1.
                                 
                                 
                                    Costul total al Eurostat se definește ca 85 % din creditele de angajament din domeniul politic «Statistici» (titlul 29) din bugetul Uniunii Europene, conform nomenclaturii pentru întocmirea bugetului pe activități. Acesta include cheltuieli de gestiune și asistență în domeniul politic «Statistici» (cheltuieli cu personalul în activitate, personalul extern și alte cheltuieli de gestiune, clădiri și cheltuieli asociate și cheltuieli de asistență pentru exploatare) și intervențiile financiare referitoare la producerea informațiilor statistice. [Cost]
                                 
                              
                                    1.4.2.
                                 
                                 
                                    Numărul statelor membre se definește ca numărul de state membre ale Uniunii Europene la 1 ianuarie al anului în cauză. [Nr. membri]
                                 
                              
                  
                        1.5.
                     
                     
                        Un proiect de calcul al acestei contribuții financiare se efectuează imediat după adoptarea proiectului preliminar de buget al Uniunii Europene pentru anul în cauză. Calculul final se efectuează imediat după adoptarea bugetului pentru anul în cauză.
                     
                  2.   Proceduri de plată
            
            
                        2.1.
                     
                     
                        Comisia lansează, până la data de 15 iunie a fiecărui exercițiu financiar, o cerere de fonduri adresată Elveției, corespunzătoare contribuției sale în sensul prezentului acord. Această cerere de fonduri prevede plata contribuției acesteia până la 15 iulie, cel târziu. Orice întârziere de lansare a cererii de fonduri va duce la o amânare corespunzătoare a datei de plată programate, pentru a permite o perioadă de plată de cel puțin 30 de zile.
                     
                  
                        2.2.
                     
                     
                        Contribuția Elveției este exprimată și plătită în euro.
                     
                  
                        2.3.
                     
                     
                        Elveția își achită contribuția în temeiul prezentului acord în conformitate cu termenul de la punctul 2.1. Orice întârziere de plată va duce la plata unei dobânzi, la rata aplicată de Banca Centrală Europeană principalelor sale operațiuni de refinanțare, astfel cum este publicată în seria C a Jurnalului Oficial al Uniunii Europene, aflată în vigoare în prima zi calendaristică a lunii în care cade data exigibilității și majorată cu 1,5 puncte procentuale. Rata majorată se aplică întregii perioade de întârziere. Cu toate acestea, dobânda se plătește numai în cazul în care contribuția este plătită după mai mult de 30 de zile de la termenul prevăzut la punctul 2.1.
                     
                  
                        2.4.
                     
                     
                        Costurile de călătorie ale reprezentanților și ale experților elvețieni pentru participarea la reuniuni convocate de Comisie în cadrul prezentului acord nu sunt rambursate de Comisie. Astfel cum prevede articolul 6 alineatul (2), costurile asociate detașării funcționarilor naționali elvețieni la Eurostat sunt suportate în întregime de către Elveția.
                        Sub rezerva unui acord între Eurostat și Oficiul federal elvețian de statistică, Elveția poate să își deducă costurile pentru experții naționali detașați din contribuția sa financiară. Suma maximă care poate fi dedusă pentru fiecare funcționar nu poate depăși suma maximă dedusă pentru funcționarii din țările SEE-AELS detașați la Eurostat în cadrul acordului SEE. Această sumă este stabilită anual în cadrul comitetului mixt.
                     
                  
                        2.5.
                     
                     
                        Plățile efectuate de Elveția sunt creditate ca venituri bugetare alocate liniei bugetare corespunzătoare situației veniturilor la bugetul general al Uniunii Europene. Regulamentul financiar (1) aplicabil bugetului general al Comunităților Europene se aplică gestionării creditelor.
                     
                  3.   Condiții de punere în aplicare
            
            
                        3.1.
                     
                     
                        Contribuția financiară a Elveției în conformitate cu articolul 8 rămâne, în mod normal, neschimbată pentru exercițiul financiar în cauză.
                     
                  
                        3.2.
                     
                     
                        La închiderea conturilor legate de fiecare exercițiu financiar (n), în cadrul stabilirii contului de venituri și cheltuieli, Comisia regularizează conturile legate de participarea Elveției, luând în considerare modificările care au intervenit prin transfer, dezangajări, reportări sau prin bugetele suplimentare și rectificative din cursul exercițiului financiar. Aceste regularizări se efectuează în cadrul stabilirii bugetului pentru exercițiul următor (n + 2) și trebuie să se reflecte în cererea de fonduri.
                     
                  4.   Informare
            
            
                        4.1.
                     
                     
                        Până la data de 31 mai a fiecărui exercițiu financiar (n + 1), situația creditelor corespunzătoare obligațiilor financiare operaționale și administrative ale Eurostat, referitoare la exercițiul precedent (n), este întocmită și transmisă Elveției spre informare, în conformitate cu formatul contului de încasări și plăți al Comisiei.
                     
                  
                        4.2.
                     
                     
                        Comisia comunică Elveției toate celelalte date financiare generale referitoare la Eurostat care sunt puse la dispoziția statelor SEE-AELS.
                     
                  
      
      
         (1)  Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (JO L 248, 16.9.2002, p. 1), modificat ultima dată prin Regulamentul (CE) nr. 1525/2007 al Consiliului (JO L 343, 27.12.2007, p. 9).”